|  |  |
| --- | --- |
|  |  |
| Kommunal- og forvaltningskomiteen  Stortinget  0026 OSLO |  |

|  |  |  |  |
| --- | --- | --- | --- |
| Vår saksbehandler | Vår dato | Vår referanse |  |
| Anja Fyksen Lillehaug | 17.10.2023 | 23/00058-11 | |
|  | Deres dato | Deres referanse |  |
|  |  |  | |

# Innspill til Kommunal- og forvaltningskomiteen - Statsbudsjettet 2024

**Veterinærdekning**

Veterinærdekning er viktig for hele samfunnet av hensyn til trygg mat, dyrehelse, dyrevelferd, miljøhensyn og beredskap. Veterinærdekning er selvsagt også avgjørende for drifta på gården ved å være nødvendig infrastruktur for å ha landbruk med husdyrproduksjon i hele landet.

Norges Bondelag får et økende antall henvendelser om mangelfull og manglende veterinærdekning fra flere steder i landet. Dette gjelder særlig på vakt, da to- og tredelt vakt er utberedt og sårbart. Tilgang til veterinærtjenester er også en økende utfordrende innenfor ordinær arbeidstid. Nå ser det i tillegg ut til at det er dalende interesse for å konkurrere om vaktavtaler i næringssterke områder.

I henhold til dyrehelsepersonelloven § 3 a er det kommunens ansvar å sørge for tilfredsstillende tilgang på tjenester fra dyrehelsepersonell. Kommunene har også ansvar for å organisere klinisk veterinærvakt utenom ordinær arbeidstid. Dette er ansvar vi opplever at kommunene i økende grad sliter med å ta, og kommunene oppgir at stimuleringstilskuddet ikke strekker til.

Stimuleringstilskuddet er flere steder avgjørende både for tilgang på veterinær på dagtid, og for å få nok veterinærer til å drive en forsvarlig vaktturnus der minst fire veterinærer deler vaktbelastningen. Stortinget bevilget 34,3 mill. kroner i stimuleringstilskudd for 2023, mens det ble søkt om 79,3 millioner, der 96,6% oppfylte vilkårene, dvs kommunene opplever en underdekning på 42,3 millioner i 2023. Til sammenlikning ble det i 2022 søkt om 65,5 millioner og en underdekning på 31,4 millioner, så utfordringen ser ut til å være økende.

Kapittel 1142 post 60 Tilskudd til veterinærdekning omfatter vaktgodtgjørelse, stimuleringstilskudd og administrasjonstilskudd. Det er behov for en vesentlig styrking av denne posten. I tillegg til å øke stimuleringstilskuddet er det behov for en økning av veterinærvaktgodtgjørelsen. Økning i timesstaser vil være et virkemiddel for å gjøre deltakelse i veterinær beredskapsvakt mer attraktivt. En økning i posten bør også brukes til å etablere en regional vikarordning. Denne kan administreres for eksempel av Statsforvalteren da denne allerede administrerer fordeling av stimuleringstilskudd, og har derfor både har nødvendig innsikt og regionalt perspektiv.

I tillegg til å øke både stimuleringstilskudd og vaktgodtgjørelse bør økningen i posten gå til å etablere en betalt mentorordning for veterinærer som kan være faglig støtte for veterinærer på midlertidig lisens, nyutdannede veterinærer og veterinærer som bytter karrierevei til produksjonsdyrpraksis.

**Sikring av omlasting- og avfallsplasser mot ville dyr**

Det er miljømyndighetene som er har ansvar for regelverk knyttet til avfallsanlegg og gjenvinningsstasjoner. Håndtering av organisk avfall, og spesielt matavfall, kan utgjøre en risiko for utbrudd av alvorlig smittsomme dyresykdommer i Norge, og Norges Bondelag ber om at anlegg hvor slikt avfall håndteres sikres mot ville dyr.

I september ble det påvist en svært alvorlig svinesykdom, afrikansk svinepest, på villsvin i Sverige. Man vet ikke hvor smitten kommer fra, men det spekuleres i om et gjenvinningsanlegg i episenteret til villsvinene kan være primærintroduksjonen. Villsvin kan ha kommet i kontakt med kontaminerte matrester som er importert/innført til Sverige og som kan bringe med seg smitte fra andre land Med utbruddet i Sverige endrer risikobildet seg også i Norge. Afrikansk svinepest er kun farlig for svin, men hos svin gir den dødelighet opp mot 100%, enorme økonomiske tap og ved påvisning på villsvin medfører sykdommen store restriksjoner på bruk av natur. Det er derfor et prioritert mål at afrikansk svinepest ikke sprer seg til Norge.

Det er ikke tillatt å deponere biologisk nedbrytbart avfall. Allikevel ser vi at det er en fare for at villsvin i Norge kan komme i kontakt med matavfall og lignende organisk avfall på omlastingsplasser eller avfallsanlegg i Norge, da disse ikke er tilstrekkelig sikret mot ville dyr. Også i Norge vil det skje at mat som kan bringe med seg smittsomme dyresjukdommer blir importert/innført og kastes i ordinært avfall. For å kunne beskytte et område mot villsvin, kreves egne, villsvinsikre gjerder. Et slikt tiltak vil også kunne beskytte mot andre sykdommer som kan bringes til Norge på samme måte, som munn- og klovsyke.

Norges Bondelag ber om at det prioriteres midler som gjør at kommunene sikrer avfalls- og omlastingsplasser for biologisk nedbrytbart avfall med villsvinsikre gjerder.

**Landbruksforvaltning**

Kommunenes arbeid for å følge opp landbruket rundt om, via de lokale landbrukskontorene er svært viktige for næringa.

Norges Bondelag er opptatt av at landbrukskontorene har tilstrekkelige midler, og god lokal kunnskap for sin forvaltning av landbruket.

Norges Bondelag ber om at kommunal- og forvaltningskomiteen sikrer tilstrekkelige med kompetanse og midler til de lokale landbrukskontorene.

**Jordvern**

Målet med jordvernet i Norge er vern av jordbruksarealer som kun må vike for samfunnskritisk viktig infrastruktur når det ikke finnes andre alternativ. I den nye nasjonale jordvernstrategien fra i år er det vedtatt et tiltak om å utrede en lovendring i jordlova «med sikte på et sterkere vern av de viktigste jordbruksarealene». Dyrka og dyrkbar jord er en knapp og samfunnskritisk ressurs i Norge, og det er nødvendig at matjorda vi har til disposisjon ivaretas.

Det er derfor behov for at det juridiske vernet styrkes ytterligere, ved at det settes en svært høy terskel for omdisponering av all matjord, ikke bare «de viktigste jordbruksarealene». Muligheten for å omdisponere må ligge hos Statsforvalteren, og nasjonale og statlige retningslinjer for arealplanlegging må unngå næringsbygg eller bolig på matjord.

Vestby kommune ønsket bygge et IKEA-varehus på 70 daa matjord. Det er positivt at Kommunal- og distrikts departementet valgte å stanse nedbyggingen av verdifull matjord gjennom et bygge- og deleforbud, og dette er et viktig signal fra overordnede myndigheter om et skjerpet jordvern, i tråd med ny nasjonal jordvernstrategi. Norges Bondelag stiller spørsmålstegn ved den nasjonale helhetlige forvaltningen av matjorda. Skal vi sikre de nasjonale målene om matjord, er det viktig å se helheten. Norges Bondelag tror ikke kommunene i tilstrekkelig grad vil være i stand til å se den helhetlige situasjonen for matjordas framtid.

**Norges Bondelag ber om at kommunene fratas ansvar for regulering av matjord. Ansvaret bør flyttes opp til statsforvalteren, for å sikre en mer helhetlig forvaltning av viktige nasjonale ressurser som matjord.**

**God lokal beredskap**

Norges Bondelag har en stor del av frivillig innsats i våre 500 lokallag. Disse bidrar i

lokalsamfunnene og er en del av totalberedskapen. Lokallaga har oversikt over medlemmer og god

lokalkjennskap, og kan mobilisere mange personer og utstyr på kort varsel.

Landbruket har mye ressurser i form av utstyr og maskiner som kan brukes i den samla

beredskapen. Et eksempel er innenfor brannberedskap, hvor bønder i mange sammenhenger

bistår på frivillig basis med tankvogner i slukkearbeidet (som til vanlig brukes til gjødsel).

Landbruket ønsker å bidra i brannberedskap og andre typer bergingsoppdrag, men det er behov for formalisering av samarbeidet. Dette kan skje via kommunenes beredskapsråd. Det er nødvendig med avtaler som avklarer ansvarsforhold og dekning av påløpte kostnader når frivillige bidrar i redningsoppdrag. Å utarbeide nasjonale veiledende standardavtaler for å stimulere til beredskapssamarbeid mellom kommuner, næringsaktører og organisasjoner i verdikjeden for mat kan være et aktuelt tiltak.

**Norges Bondelag anbefaler at kommunene tar de lokale bondelag inn i kommunens beredskapsråd. Det er også behov for å formalisere dette beredskapsarbeidet.**

Med vennlig hilsen

Elektronisk godkjent, uten underskrift

|  |  |
| --- | --- |
| Bjørn Gimming | Sigrid Hjørnegård |

|  |  |
| --- | --- |
|  |  |